
Το Σπίτι της Κύπρου στο Μουσείο Μπενάκη

με την περφόρμανς
A Book of Small Things 

Με μεγάλη επιτυχία ζωντάνεψε, το Σάββατο 3 Φεβρουαρίου, στο Μουσείο Μπενάκη Ελληνικού Πολιτισμού, η συλλογή βιβλίων με τίτλο A Book of Small Things, η έκδοση της οποίας βασίστηκε σε μια ιδέα του εικαστικού Παναγιώτη Μιχαήλ. που είχε επίσης την ευθύνη της παραγωγής και της καλλιτεχνικής επιμέλειας. Τον συντονισμό και την επιμέλεια της εκδήλωσης στο Μουσείο Μπενάκη είχε η Δάφνη Νικήτα.

Ο Παναγιώτης Μιχαήλ συνεργάστηκε με τους Christopher Rey Perez, Erden Kosova, Flavia Malusardi, Ιορδάνη Παπαδόπουλο, Isabel Carvalho, Liv Strand, Μαρία Πετρίδη, Pascalle Burton και Peter Eramian.

Όπως ο ίδιος σημειώνει: Η επιθυμία μου να δουλέψω με συγγραφείς και εικαστικούς από διαφορετικά υπόβαθρα ήταν η αρχή της ιδέας του A Book of Small Things. Προσέγγισα την έκδοση αυτή από τη δική μου αισθητική οπτική γωνία παίρνοντας τον ρόλο του εκδότη για πρώτη φορά. Για μένα ήταν σημαντικό τα βιβλία αυτά να μπορούν να μεταφέρονται εύκολα (βιβλία τσέπης) και να χρησιμοποιούνται σαν σημειωματάρια ή sketchbooks μέσα στα οποία ο αναγνώστης, αν το επιθυμεί, να μπορεί να γράψει το δικό του κείμενο, να πάρει σημειώσεις ή να κάνει σκίτσα. Προσκάλεσα εννέα συγγραφείς και εικαστικούς να συμμετάσχουν με κείμενα, αποσπάσματα κειμένων, σημειώσεις, σκέψεις ή σχολιασμούς που έχουν παρουσιάσει κάπου αλλού ή έγραψαν για πρώτη φορά, που τα θεωρούν ανολοκλήρωτα, τα παραμέλησαν ή ήταν μέρος μιας διάλεξής τους. Η κάθε συμμετοχή παρουσιάζεται σε ξεχωριστό βιβλίο το οποίο δένεται με αυτά των υπολοίπων. Για την παρουσίαση του A Book of Small Things καλούνται περφόρμερ να περπατήσουν μέσα σε ένα μουσείο/κέντρο τέχνης διαβάζοντας αποσπάσματα από τα κείμενα στους επισκέπτες, στους φύλακες, στα εκθέματα ή στον ίδιο τον χώρο.
Η παρουσίαση της έκδοσης-περφόρμανς στο Μουσείο Μπενάκη, σε επιμέλεια Παναγιώτη Μιχαήλ και Δάφνης Νικήτα, πραγματοποιήθηκε σε συνεργασία με το Σπίτι της Κύπρου στην Αθήνα και τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.

